Calea Victoriei va avea fi modernizată cu piste pentru bicicliști, iar șoferii vor circula pe două benzi.

Calea Victoriei va intra peste două săptămâni într-un proces de reabilitare prin care vor fi lărgite trotuarele pentru pietoni, anunță Primăria Capitalei. Potrivit proiectului, strada va putea fi străbătută la pas de către pietoni, de la Guvern și până la Cheiul Dâmboviței.

Pe 24 februarie, Primăria Capitalei va începe lucrările pe segmentul cuprins între Piața Victoriei și Calea Griviței. Planul de modernizare prevede ca pistele pentru bicicliști să fie delimitate de benzile de circulație, prin borduri înalte de 10 centimetri, iar trotuarele prin bolarzi. De asemenea, proiectul presupune și modernizarea rețelei de iluminat public, refacerea spațiilor verzi și a mobilierului urban.

Șoferii vor avea acces numai pe două benzi de circulație cu sens unic, iar în preajma intersecțiilor va exista o a treia bandă de încadrare pentru virajul la stânga sau la dreapta.

Proiectul presupune și modernizarea rețelei de iluminat public, refacerea spațiilor verzi și a mobilierului urban.

Lucrările se vor desfășura între 24 februarie și 1 august 2014. Proiectul privind modernizarea Căii Victoriei costă 8.700.000 lei.

Timp de șase luni și jumătate, traficul rutier va fi restricționat, iar circulația se va desfășura pe două benzi.

„Odată cu deschiderea bulevardului Buzești-Berzei-Uranus, care este alternativă la Calea Victoriei și care preia o parte importantă dintre mașinile care traversează orașul de la Nord la Sud, este posibilă extinderea trotuarelor de pe Calea Victoriei, pentru a readuce acest bulevard la ceea ce reprezintă el de fapt: zona de promenadă a Centrului Bucureștiului. Lucrările de modernizare vor viza și amenajarea pistelor pentru bicicliști. Spațiul necesar acestor lucrări va fi obținut prin renunțarea la o bandă și jumătate din carosabil”, arată primarul Sorin Oprescu într-un comunicat de presă al primăriei.